
Решение № 2443/12.03.2025  г.  на

председателя на ДАБ при МС
Уважаеми/а господин/госпожо административен съдия,


С горепосоченото решение на председателя на ДАБ при МС на основание чл.75 ал.1, т. 4 във връзка с чл.9 от ЗУБ ми бе отказано предоставянето на статут на бежанец и хуманитарен статут. 

Решението е незаконосъобразно и е постановено в противоречие със задължителните указания, дадени в Решение №16030/03.09.2024   по адм.д.№ 7216/2024г.по описа на Административен съд София град, 42 с-в.

С горецитираното решение съдът отмени предходно решение № УП-ОК 6/06.06.2024 г., издадено от интервюиращ орган при Държавната агенция за бежанците, в частта,в която ми се отказва хуманитарен статут, като върна преписката на административния орган със задължителни указания по приложението на чл.9, ал.1 от ЗУБ.

В отменителните мотиви съдът изрично указа на административния орган начина на тълкуване и прилагане на чл.9, ал.8 от ЗУБ, а именно – цитирам: 

„Съдът намира, че интервюиращият орган не е обсъдил дали по отношение на жалбоподателката е налице приложимост или не на предпоставките по чл.9, ал.8 ЗУБ. Нормата предписва, че хуманитарен статут може да бъде предоставен и по други причини от хуманитарен характер, както и поради причините, посочени в заключенията на Изпълнителния комитет на Върховния комисар на Организацията на обединените нации за бежанците. В случая органът следва да прецени дали са налице именно други такива причини от хуманитарен характер. От справката по делото, както и от достъпните информационни източници Съдът констатира, че Хаити страда от повсеместно насилие. В края на м.февруари тази година въоръжени банди са започнали координирани атаки, поемайки контрола над полицейските участъци, обстрелвайки главното международно летище, заради което то е останало затворено почти три месеца, и щурмувайки двата най-големи затвора в страната. Според предадената информация от Б., цитираща нов доклад на ООН, нарастващото насилие в Хаити, причинено от сблъсъци между воюващи помежду си престъпни банди, е довело до преместването на близо 580 000 души. 
Според говорител на ООН "ескалацията на насилието в няколко квартала в столицата П. о П. е принудила около 1500 души да напуснат домовете си. Повечето от тези хора вече са били разселени преди това. Хуманитарните ни партньори на място вече реагираха и осигуряват храна, лекарства, матраци, одеяла и чаршафи". От своя страна ръководителят на У., е описал ситуацията в опустошената от банди страна като „катастрофална“ и е потвърдил, че тя се влошава с всеки изминал ден, като в много области основните услуги са се сринали. Неправителствени групи казват, че въоръжените групировки сега контролират приблизително 90% от П.-о-П.. Според У. 2,7 милиона души живеят в райони под ефективен контрол на банди. Следва да се има предвид, че тежките посегателства могат да възникнат от действия или бездействия на държавен орган или организация, на която държавата не може или не желае ефективно да противодейства, а реалната опасност от тежки посегателства може да се основава на събития, настъпили след като чужденецът е напуснал държавата си по произход, или на дейност, извършена от него след отпътуването му, освен ако тя е извършена единствено с цел чужденецът да получи закрила - чл.9, ал.2 и ал.3 ЗУБ. Разпоредбите са приети с цел да съответстват на Директива 2004/83/ЕО, но от съдържанието на решението се вижда, че за такива обстоятелства в случая не са изложени мотиви. 
Съдът отчита обстоятелството, че цитираната информация за Хаити е с датировка от м.март и м.април 2024 г., като няма данни дали тя се е променила към настоящия момент и в каква насока. Изложеното дотук налага отмяна на обжалваното решение в частта на отказания хуманитарен статут и изпращане на преписката за произнасяне по подадената молба за закрила в тази част, при спазване на указанията, дадени в мотивната част на настоящото решение. Ситуацията в страната следва да бъде анализирана в развитие в сравнение с хаоса от пролетта на настоящата година.”   

(край на цитата)
В атакувания понастоящем индивидуален административен акт, органът изцяло е игнорирал тези задължителни указания, приемайки, без да обоснове изводите си, че не са налице предпоставките по чл.9, ал.8 от ЗУБ. 
В постановения акт повторно се нарушава разпоредбата на чл.9, ал.8 от ЗУБ, което  представлява самостоятелно отменително основание по чл.209, т.3 от АПК, ако не се прецени нищожност на акта в тази му част на основание чл.177, ал.2 АПК във вр. с чл.297 от ГПК.

От друга страна, приемайки, че не са нdлице условията за предоставяне на хуманетарен статут на основание чл.9, ал.8 от ЗУБ по отношение на мен като търсеща закрила от Хаити, преживяла насилие, административният орган не се е съобразил и с константната практика на съдилищата:
· Решение № 16854 от 16.12.2013 г. по адм. д. № 1375/2013 г., 3 отд. на ВАС;

· Решение № 779 от 31.01.2025 г. по адм. д. № 7341/2024 г., 3 отд. на ВАС;
· Решение № 3970 от 26.04.2022 г. по адм. д. № 374/2022 г., 4 отд. на ВАС;
· Решение № 5027 от 20.04.2021 г. по адм. д. № 1728/2021 г., 4 отд. на ВАС
ИСКАНЕ: С оглед гореизложеното, уважаеми господин/жо административен съдия, Ви моля да отмените Решение № 2443/12.03.2025  г.  на Председателя на ДАБ при МС със законните от това последици.

Особено искане: Моля на основание чл.4 от ГПК във връзка с чл.14 ал.2 от АПК за съдебното заседание да бъде назначен преводач от френски език, тъй като не владея български език.

Приложение: Копие от жалбата за ответника.
28.03.2025 г.



С уважение:……………………………….


